DEĊIŻJONI TAL-KUNSILL
tat-13 ta' Diċembru 2004
dwar l-iffirmar u l-applikazzjoni provviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju Ħaxemit tal-Ġordan, min-naħa l-oħra, biex titqies l-adeżjoni tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika ta' l-Ungerija, tar-Repubblika tal-Latvja, tar-Repubblika tal-Litwanja, tar-Repubblika ta' Malta, tar-Repubblika tal-Polonja, tar-Repubblika tas-Slovenja, u tar-Repubblika Slovakka ma' l-Unjoni Ewropea
(2005/736/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 310 flimkien mat-tieni sentenza ta' l-Artikolu 300(2) tiegħu,
Wara li kkunsidra l-Att ta' l-Adeżjoni ta' l-2003, u b'mod partikolari l-Artikolu 6(2) tiegħu,
Wara li kkunsidra l-proposta mill-Kummissjoni,
Billi:
(1)
Fl-10 ta' Frar 2004, il-Kunsill awtorizza lill-Kummissjoni, f'isem il-Komunità Ewropea u l-Istati Membri tagħha, tiftaħ negozjati mar-Renju Haxemit tal-Ġordan, minn hawn 'il quddiem imsejjaħ “il-Ġordan”, bil-ħsieb li jiġi aġġustat il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħha, min-naħa l-waħda, u r-Renju Ħaxemit tal-Ġordan, min-naħa l-oħra (1), biex titqies l-adeżjoni ta' l-Istati Membri ġodda ma' l-UE.
(2)
Dawn in-negozjati ġew konklużi għas-sodisfazzjon tal-Kummissjoni.
(3)
It-test tal-Protokoll negozjat mall-ġordan jipprevedi, fl-Artikolu 10(2), l-applikazzjoni provviżorja tal-Protokoll qabel id-dħul fis-seħħ tiegħu.
(4)
Soġġett għall-possibilità tal-konklużjoni tiegħu, il-Protokoll għandu jiġi iffirmat f'isem il-Komunità, u jiġi applikat provviżorjament,
IDDEĊIEDA KIF ĠEJ:
Artikolu 1
Il-President tal-Kunsill huwa b'dan awtorizzat jinnomina l-persuna/i awtorizzati li jiffirmaw, f'isem il-Komunità Ewropea u l-Istati Membri taghħa, u soġġett għall-konklużjoni tiegħu, il-Protokoll għall-Ftehim Ewro-Mediterranju bejn il-Komunitajiet Ewropej u l-Istati Membri tagħhom, min-naħa l-waħda, u r-Renju Ħaxemit tal-Ġordan, min-naħa l-oħra, biex titqies l-adeżjoni tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika ta' l-Ungerija, tar-Repubblika tal-Latvja, tar-Repubblika tal-Litwanja, tar-Repubblika ta' Malta, tar-Repubblika tal-Polonja, tar-Repubblika tas-Slovenja, u tar-Repubblika Slovakka ma' l-Unjoni Ewropea.
It-test tal-Protokoll huwa mehmuż ma' din id-Deċiżjoni.
Artikolu 2
Il-Komunità Ewropea u l-Istati Membri tagħha b'dan jaqblu illi japplikaw provviżorjament it-termini tal-Protokoll, soġġett għall-konklużjoni tiegħu.
Magħmula fi Brussel, 13 ta' Diċembru 2004.